RESOLUCIÓN do 20 de outubro de 2008 pola que se convoca un curso sobre operativa policial nos casos de violencia sexista, que se desenvolverá a través da internet.
ACADEMIA GALEGA DE SEGURIDADE PÚBLICA — III. OUTRAS DISPOSICIÓNS — 27/10/2008

Dentro das actividades programadas para o ano 2008, e conforme as funcións atribuídas pola Lei 1/2007, do 15 de xaneiro, do Academia Galega de Seguridade Pública, anúnciase a realización dun curso sobre operativa policial nos casos de violencia sexista, que se desenvolverá a través da internet, conforme as seguintes bases:
Obxectivos.
-Coñecer os cambios normativos operados en relación coa temática do curso.
-Dominar o procedemento policial de actuación nos casos de violencia sexista.
-Saber cales son as demandas máis comúns desde a fiscalía e os xulgados sobre este tipo de actuacións, que permitan mellorar as dilixencias e os atestados policiais.
Destinatarias/os.
Persoal dos corpos de policía local e da Unidade do CNP adscrita á Comunidade Autónoma de Galicia, e, no caso de quedaren prazas vacantes, poderían optar a elas o persoal do Corpo Nacional de Policía e da Garda Civil, tendo preferencia as/os que non fixesen ningún curso a través desta modalidade.
Inscrición.
A inscrición será totalmente gratuíta.
Prazas e selección.
Ata 75 prazas, que serán outorgadas por rigorosa orde de entrada de solicitudes, en función da preferencia establecida na epígrafe de destinatarias/os.
Solicitudes.
1. O persoal que desexe participar neste curso deberá presentar, cuberta con letra moi clara, a instancia que figura no anexo, ou o formulario de inscrición que estará operativo na páxina web da academia. Necesariamente terá que indicarse unha conta de correo electrónico.
Todas aquelas persoas que formalicen a solicitude de participación deberán inscribirse como alumna/o na plataforma de formación en liña da academia, á que se accede a través da web
http://agasp.xunta.es
na epígrafe de «Formación en liña».
Calquera continxencia para formalizar a inscrición na aula de formación en liña será atendida a través do teléfono 886 20 61 07, co seguinte horario: das 9.00 ás 14.00 horas.
2. O prazo para a presentación de instancias rematará o día 7 de novembro ás 14.00 horas.
3. As instancias deberán enviarse á Academia Galega de Seguridade Pública, sita na avenida da Cultura, s/n, 36680 A Estrada (fax: 886 20 61 22); ou ben poden entregarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Datas.
O curso realizarase desde o 13 de novembro ao 10 de decembro e terá unha valoración de carga horaria de 25 horas lectivas.
Contido.
-Módulo I: tratamento procesual-penal.
-Módulo II: tratamento e operativa policial.
-Módulo III: tratamento socioasistencial.
Relación de admitidos.
A relación do persoal admitido farase pública o día 11 de novembro a partir das 14.00 horas, no taboleiro de anuncios da Academia Galega de Seguridade Pública e na páxina web
http://agasp.xunta.es.
Inscrición no curso.
O persoal seleccionado, segundo a listaxe que se fixera pública, deberá inscribirse no curso que estará operativo na plataforma de formación en liña, á que se accede a través da páxina web da Agasp (
http://agasp.xunta.es
). Para iso terá de prazo desde as 14.00 horas do día 11 de novembro ata as 24.00 horas do día 12 seguinte.
Rematado este prazo, aquelas persoas seleccionadas que non formalizasen a súa inscrición no curso perderán o dereito a participar nel, e a academia procederá a cubrir as vacantes coa listaxe das reservas, segundo a orde correspondente. Esta inscrición faráa a academia e comunicaráselle por correo electrónico á persoa interesada.
Requirimentos técnicos mínimos para os equipamentos do alumnado.
Os requirimentos técnicos para usar a web dos cursos da Agasp (baseada nunha ferramenta de aprendizaxe electrónica) son de nivel básico:
Hardware.
A configuración mínima dun PC doméstico (en xeral, calquera con menos de cinco anos) é suficiente.
Software.
Calquera navegador web actual (de versión recente) sobre calquera sistema operativo de uso común.
Por exemplo:
-En Windows pódense empregar o Mozilla Firefox, o Opera ou o Internet Explorer.
-En Linux pódese empregar o Firefox, o Konqueror ou o Opera.
Comunicacións.
Para acceder á estrutura de xestión do curso abonda unha conexión de baixa velocidade (por exemplo: unha conexión telefónica con módem a 40 Kbps permite interactuar comodamente coa ferramenta de xestión do curso).
Temporalización dos contidos e probas parciais.
Neste procedemento os contidos do curso facilitaranse en etapas sucesivas, do seguinte xeito:
-Primeiro módulo: o día 13 de novembro, do que haberá un exame tipo test con tempo limitado o día 20 de novembro, tendo o alumnado a necesidade de superalo para poder continuar no curso.
-Unha vez superada esta proba, os alumnos terán acceso ao segundo módulo que comezará o día 20 de novembro, do que terán que superar unha proba o día 27 de novembro.
-Unha vez superado o módulo II, o alumnado terá acceso ao módulo III, que dará comezo o día 27 de novembro, e do que haberá unha proba o día 4 de decembro.
Certificado de asistencia e crédito de libre configuración.
Para optar ao certificado de asistencia o alumnado terá que superar as probas dos tres módulos. Por outra banda, solicitóuselle á Universidade de Santiago de Compostela un crédito de libre configuración para todas aquelas persoas que superen este curso.
Certificado de aproveitamento.
O alumnado que superase as probas anteriores poderá optar a un certificado de aproveitamento, para o que deberá superar unha proba presencial final o día 10 de decembro ás 17.30 horas na sede da Academia Galega de Seguridade Pública, o que lle dará acceso a este certificado.
Incompatibilidade.
A participación neste curso resultará incompatible coa admisión do/a alumno/a noutra actividade da Agasp que se desenvolva por internet ou en edicións anteriores desta mesma temática.
Modificacións.
A Academia Galega de Seguridade Pública poderá modificar o desenvolvemento do curso para adaptalo ás necesidades da Administración e ás continxencias que poidan xurdir.
A Estrada, 20 de outubro de 2008.
P.S. (Disposición primeira da Orde 31-1-2008; DOG nº 23, do 1 de febreiro)
María Isabel Durántez Gil
Directora xeral de Interior
Ver referencia pdf "20800D011P027.PDF"